Урысейм Iей зыкъыхуащIыну хуейкъым
Евросоюзым и Советым и зэIущIэм хэтахэм ящыщу зыри епIэщIэкIыркъым Урысейм и щIыбагъ хуигъэзэну, Урысейм хуэунэтIа санкцэ къахьыну. Уеблэмэ, зэхуэсыр щIимыдзэ щIыкIэ, Москва Кърымыр къызэрищтэжар зыфIэмыфI министрхэми къыхагъэщащ ди щыхьэрым къыхуаIэ пыщIэныгъэм ар зэран хуэхъуну зэрыхуэмейр.
«Сэ захуагъэу къэслъытэркъым Iуэху зэдэзыщIэхэм я щIыбагъ зэхуагъэзэныр, ар гъуэгу пхэнж хъунущ», — жиIащ Австрием и МИД-м и нэхъыщхьэм. Люксембург хамэ къэрал IуэхухэмкIэ и министр Ассельборн Жан жиIащ: «ЩыIэ хъуа щытыкIэм уеувэлIэн хуейщ». къэхъуам къебгъэгъэзэжыну жыпIэу, дзэ Iуэху зепхуэ хъунукъым, абы зыри хуейкъым, дуней псом зэдащта хабзэм ебэкъуами».
Кърымым щекIуэкIа референдумыр зымыдэххэу щыта Польшэм хамэ къэрал IуэхухэмкIэ и министр Сикорский Радислави дипломатием хуэхьэзыру къыщIэкIащ. «Хандельсблатт» нэмыцэ газетым абы ирита интервьюм къыхощ «и къэралыр Урысейм тэмэму бгъэдэтыну зэрыхуейр».
Кърымым щекIуэкIа референдумыр хабзэм къезэгъыу урысейхэм къызэралъытэ Брюссель зэрымыарэзыр къыхигъэщыну хуейщ, ауэ Москва къыхуаIэ сату-экономикэ зэхущытыкIэхэм зэран хуэхъункIэ Iэмал зэримыIэр къыгуроIуэ икIи европей политикхэр абы гугъу ирегъэхь. КъэралщIыб политикэмкIэ Урысей IуэхущIапIэм ЕС-м къыдыхэтхэм мызэ-мытIэу ягуригъэIуащ Москва и лъэныкъуэкIэ санкцэ къэзыгъэлъагъуэхэм езыхэми ардыдэр зэрыращIэжынур. Ар политикэм, экономикэм ехьэлIа зэгурыIуэныгъэ ирехъу.
Брюссель гугъу езыгъэхьыр зыщ: Вашингтон къытрикъузэу ирихьэжьа Iуэхур къыхуэгъэувыIэжыркъым. Ауэ щыхъукIи, Европэм Урысейм и щIыб къыхуигъазэмэ, нэхъ хилъэфэнущ американхэм нэхърэ.
Вашингтон и Iуэху еплъыкIэм нэхъ техуэ, Литвам и МИД-м и Iэтащхьэ Линкявичус Линаси Москва къыпэувыну зыри къыхуриджэркъым, Урысейм фIыуэ ухущытыным мыхьэнэшхуэ зэриIэр ещIэри.
Къэбгъэлъагъуэмэ, хэхакIуэхэм я нэхъыбапIэм хытIыгу ныкъуэр Урысейм гуэтмэ нэхъ къызэращтам европей политикхэм ар къамылъытэну плебисцитым Iэмал яритыркъым. Кърымым щыпсэухэм я процент 97-м Урысейм и цIыху хъуну нэхъ яфIэкъабылащ. Ар нэрылъагъущ. Британием хамэ къэрал IуэхухэмкIэ и министр Хейг Уильям хэхыныгъэхэмкIэ «демократием щыдыхьэшхауэ» жиIами, псори гурыIуэгъуэу, нэрылъагъуу екIуэкIащ.
Шестаков Евгений.
«РГ»-м и сайтым къитхыжащ
